DA Den Europæiske Unions Tidende C 153/1

Meddelelse i henhold til artikel 34 i Schengen-grænsekodeksen

(2007/C 153/01)

Det er i artikel 34 i Schengen-grænsekodeksen fastsat, at EU's medlemsstater skal meddele Kommissionen listen over opholdstilladelser, listen over deres grænseovergangssteder, de vejledende beløb, som er fastsat af de nationale myndigheder med hensyn til, hvor meget en udlænding mindst skal råde over ved passage af de ydre grænser, listen over de nationale tjenester, som er ansvarlige for grænsekontrollen og eksempler på modeller til kort, der udstedes af udenrigsministerierne.

I. Artikel 34, stk. 1, litra a): liste over opholdstilladelser

Ifølge bulgarsk lovgivning anvendes der forskellige regler for ophold, alt efter om en person er statsborger i en EU-medlemsstat eller i et tredjeland.

I henhold til loven om indrejse og ophold i og udrejse af Republikken Bulgarien for EU-statsborgere og medlemmer af deres familier kan der udstedes følgende dokumenter:

Opholdstilladelser til længerevarende ophold udstedes af rigspolitiet til EU-statsborgere og attesterer, at indehaveren har ret til at opholde sig i længere tid i Republikken Bulgarien.

Permanente opholdstilladelser udstedes af rigspolitiet til EU-statsborgere og attesterer, at indehaveren har ret til at opholde sig permanent i Republikken Bulgarien.

Opholdskort til længerevarende ophold udstedes af den kompetente myndighed til familiemedlemmer, der ikke er EU-statsborgere, og attesterer, at indehaveren har ret til at opholde sig i længere tid i Republikken Bulgarien.

Permanente opholdskort udstedes af den kompetente myndighed til familiemedlemmer, der ikke er EU-statsborgere, og attesterer, at indehaveren har ret til at opholde sig permanent i Republikken Bulgarien.

I henhold til artikel 14 i loven om bulgarske identitetsdokumenter udstedes følgende dokumenter til statsborgere fra tredjelande (udenlandske statsborgere) til brug på Republikken Bulgariens område:

1. opholdskort til længerevarende ophold for udenlandske statsborgere

2. permanente opholdskort for udenlandske statsborgere

3. kort for flygtninge

4. midlertidige kort for flygtninge og midlertidige kort for flygtninge, hvis sager behandles ved en hasteprocedure

5. tilladelse til at rejse ud af landet for flygtninge

6. tilladelse til at rejse ud af landet for statsløse

7. tilladelse, der giver ret til midlertidigt at rejse ud af Republikken Bulgarien

8. midlertidige identitetskort for udenlandske statsborgere

9. tilladelse, der giver udenlandske statsborgere ret til at vende tilbage til Republikken Bulgarien

10. identitetskort for udenlandske statsborgere med humanitær status

11. midlertidige beskyttelsesattester for udenlandske statsborgere

12. tilladelse til at rejse ud af landet for udenlandske statsborgere med humanitær status

13. identitetskort for udenlandske statsborgere, der er akkrediteret som embedsmænd på ambassader, på konsulater eller i internationale organisationer med hjemsted på Republikken Bulgariens område.

Ovennævnte dokumenter er identitetsdokumenter i henhold til bulgarsk lov og er udformet i overensstemmelse med anbefalingerne i ICAO DOC 9303.

II. Artikel 34, stk. 1, litra b): liste over grænseovergangssteder

1. grænsen til Serbien: Bregovo, Vrashka chuka, Kalotina, Strezimirovtsi og Oltomantsi

2. grænsen til Makedonien: Gyushevo, Stanke Lisichkovo og Zlatarevo

3. grænsen til Tyrkiet: Malko Tarnovo, Lesovo og Kapitan Andreevo

4. grænsen til Grækenland: Kulata, Ilinden og Kapitan Petko voyvoda

5. grænsen til Rumænien: Vidin-færgehavn, Oryahovo-færgehavn, Ruse-broen over Donau, Silistra, Kardam og Durankulak

6. flodhavne: Vidin, Lom, Somovit-Nikopol, Svishtov, Ruse, Tutrakan og Silistra

7. søhavne: Balchik, Varna, Burgas og Tsarevo

8. lufthavne: Sofia, Plovdiv, Gorna Oryahovitsa, Varna og Burgas.

III. Artikel 34, stk. 1, litra c): vejledende beløb, som en udlænding skal råde over ved passage af de ydre grænser

I henhold til artikel 19, stk. 5, i den bulgarske bekendtgørelse om betingelserne og proceduren for udstedelse af visa, vedtaget ved ministerrådets dekret nr. 97/11.5.2002, skal udenlandske statsborgere, som søger om indrejsevisum til Bulgarien, forelægge bevis for, at de råder over tilstrækkelige midler til at dække deres opholdsudgifter, dvs. mindst 50 EUR pr. dag og mindst i alt 500 EUR. Disse beløb gælder, når de pågældende udenlandske statsborgere rejser ind på Republikken Bulgariens område, medmindre de er i besiddelse af kvitteringer for forudbetalte turisttjenesteydelser i landet.

IV. Artikel 34, stk. 1, litra d): nationale tjenester, som er ansvarlige for grænsekontrollen

Den tjeneste, der er ansvarlig for grænsekontrollen i Republikken Bulgarien, er rigspolitiets generaldirektorat for grænsepoliti.

V. Artikel 34, stk. 1, litra e): eksempler på modeller til kort, der udstedes af udenrigsministeriet

Der udstedes følgende identitetskort til personale, der arbejder på ambassader eller konsulater i Republikken Bulgarien:

1. Identitetskort for diplomater udstedes til medlemmer af diplomatisk personale i udenlandske repræsentationer og disses familiemedlemmer mellem 14 og 21 år. (forside) (bagside)

2. Konsulært identitetskort udstedes til diplomatisk personale ved konsulære repræsentationer og disses familiemedlemmer mellem 14 og 21 år. (forside) (bagside)

3. Identitetskort for administrativt og teknisk personale udstedes til ambassadens/konsulatets administrative og tekniske personale og disses familiemedlemmer mellem 14 og 21 år. (forside) (bagside)

4. Identitetskort for tjenestepersonale udstedes til den relevante kategori af personer og disses familiemedlemmer mellem 14 og 21 år. (forside) (bagside)

Familiemedlemmer er følgende personer, der indgår i den pågældende tjenestemands husstand:

— ægtefælle

— ugifte børn på op til 21 år, der har fast bopæl hos deres forældre

— ugifte børn mellem 21 og 26 år, der har fast bopæl hos deres forældre og er universitetsstuderende i Bulgarien. Der udstedes id-kort til dem hvert år efter forelæggelse af dokumentation fra universitetet for, at de er registreret som studerende i det nye akademiske år

— handicappede ugifte børn over 21 år, der har fast bopæl hos deres forældre og har behov for forældrenes omsorg, forudsat at dette bekræftes af en lægeerklæring.

Oplysninger på identitetskortene:

— kortets art og nummer

— foto

— indehaverens navn

— køn

— nationalitet

— fødselsdato

— diplomatisk eller konsulær repræsentation

— indehaverens rang (kun for diplomatkort)

— tjenstlig funktion (for de øvrige tre korttyper)

— indehaverens underskrift

— udstedende myndighed

— udstedelsesdato

— udløbsdato